भक्त फूलसिंह: इसी वंश में सोनीपत तहसील के माहरा गांव में भक्त फूलसिंह नामक एक परम सन्त उत्पन्न हुए जिन के प्रभाव और परिश्रम से इधर गुरुकुल शिक्षाप्रणाली के प्रति प्रेम उत्पन्न हुआ। भक्त फूलसिंह ने 23 मार्च 1920 ई० में गुरुकुल भैंसवाल और सन् 1936 ई० में कन्या गुरुकुल खानपुर की स्थापना की जिस का संचालन आप की पुत्री श्रीमती सुभाषिणी देवी कर रही है। इन गुरुकुल संस्थाओं ने ग्रामीण जनता को सत्शिक्षा की ओर प्रवृत्त किया। भक्त फूलसिंह जी की जीवनी विस्तार से अन्तिम पृष्ठों पर लिखी जायेगी।